2de virussterfte: ‘My man het nie kanker gehad’ | Netwerk24
Deur Arisa Janse van Rensburg 30 Maart 2020 12:27
Die eggenote van die tweede slagoffer van die Covid-19-virussiekte in Suid-Afrika het gesê haar man het nie velkanker gehad soos wat die owerhede die publiek ingelig het nie.
Andrè Keijser (73) van Ladysmith, KwaZulu-Natal, ’n afgetrede spoorwegtegnikus en lektor, is Saterdagaand omstreeks 19:00 aan die virus dood nadat hy Vrydag gediagnoseer is.
Sy vrou, Dirkje, vertel sy en haar man het van 5 tot 11 Maart in die Krugerwildtuin gekamp.
Andrè Keijser (73) van Ladysmith, KwaZulu-Natal, ’n afgetrede spoorwegtegnikus en lektor. Foto: Verskaf
Hulle was in die Berg-en-Dal-, Skukuza- en Satara-kamp.
“Die Maandag (9 Maart) het hy nog niks makeer nie, maar teen die Woensdag (11 Maart) was sy lyf geweldig seer,” sê Dirkje.
Omdat hulle in ’n aftreeoord woon en bang is vir griep, het Dirkje hom so gou moontlik dokter toe geneem.
“Die dokter het vir hom medikasie vir sy verkoue gegee en ons is huis toe.”
Teen Sondag 15 Maart het Keijser steeds van pyn gekla en was daar ’n uitslag op sy lyf.
“Ons is terug dokter toe. Hy het gedink dis bosluiskoors en het hom dadelik op medikasie daarvoor gesit. Hy het gesê teen Dinsdag (24 Maart) behoort hy beter te voel,” sê Dirkje.
Op Woensdag 25 Maart is hulle weer terug dokter toe.
“Dis tóé dat hulle vermoed hy het die virus. Hulle het hom dadelik opgeneem en dit is die heel laaste keer wat ons hom gesien het.”
Dirkje sê haar man het nie velkanker gehad soos wat die departement van gesondheid sê nie.
“Hy het ’n gewas gehad, maar die dokter het dit afgebrand en weggestuur en die uitslae het skoon terug gekom.”
Keijser laat sy vrou, drie kinders en drie kleinkinders agter.
Andrè Keijser en sy vrou Dirkje. Foto: Verskaf
Vrou voel ‘stukke beter’ op dag 9 met Covid-19